Daglelie - Wikipedia
'n Daglelie (Hemerocallis) is 'n meerjarige plant met trompetvormige blomme. Die plant se botaniese naam, Hemerocallis, is uit Grieks afgelei: ἡμέρα (hēmera) beteken "een dag" en καλός (kalos) beteken "mooi".
Gewone daglelie (Hemerocallis fulva)
Var. "Hush Little Baby"
Die blomme open as die son opkom en hou tipies net een dag lank. Omdat die bloeisteel talle blomknoppe het, blom die plant aaneen gedurende die somermaande. Die blomme kom in skakerings van geel, oranje, pers en bruin voor. Die blomme van sommige daglelies is eetbaar en word in Sjinese kombuise gebruik.
Die plant het nie 'n bol of risoom soos gewone lelies nie, maar het 'n eenvoudige wortelstelsel wat in 'n digte pol gekonsentreer is. Die blare kom uit die kroon en lyk baie soos breë grasblare. Hoewel hulle meerjarig is, is daar immergroen en bladwisselende spesies.
Daglelies is oorspronklik van Europa, China, Korea en Japan afkomstig, maar het sedertdien oor die hele wêreld versprei. Dit is gewild onder tuiniers, omdat dit maklik groei en 'n groot verskeidenheid kultivars beskikbaar is.
Daglelies aard goed in die meeste klimaatsones in Suid-Afrika. Dit kan in volle son geplant word en groei maklik in enige tipe grond. Dit is bykans plaagvry en word selde deur insekte gevreet. Die plante kan elke drie tot vier jaar verdeel en herplant word.
↑ Plant van die week – Hemerocallis (Daglelie), florcomgardens.co.za, besoek op 10 November 2015
↑ Daglelie is die ideale plant vir die lui tuinier, Volksblad, 6 November 2004
Wikimedia Commons het meer media in die kategorie Daglelie.
Wikispecies het meer inligting verwant aan: Daglelie
Ontsluit van "https://af.wikipedia.org/w/index.php?title=Daglelie&oldid=1814320"
Last edited on 13 September 2018, at 13:34